Document ID: 32014R1376

UREDBA EVROPSKE CENTRALNE BANKE (EU) št. 1376/2014
z dne 10. decembra 2014
o spremembi Uredbe (ES) št. 1745/2003 o uporabi obveznih rezerv (ECB/2003/9)
(ECB/2014/52)
SVET EVROPSKE CENTRALNE BANKE JE -
ob upoštevanju Statuta Evropskega sistema centralnih bank in Evropske centralne banke ter zlasti člena 19.1 Statuta,
ob upoštevanju Uredbe Sveta (ES) št. 2531/98 z dne 23. novembra 1998 o uporabi obveznih rezerv Evropske centralne banke (1),
ob upoštevanju Uredbe Sveta (ES) št. 2532/98 z dne 23. novembra 1998 o pooblastilih Evropske centralne banke za nalaganje sankcij (2),
ob upoštevanju naslednjega:
(1)
Člen 19.1 Statuta Evropskega sistema centralnih bank in Evropske centralne banke določa, da lahko Svet Evropske centralne banke (ECB) opredeli pravila za izračun in določitev zahtevanih obveznih rezerv. Podrobnosti o uporabi obveznih rezerv so določene v Uredbi (ES) št. 1745/2003 Evropske centralne banke (ECB/2003/9) (3).
(2)
Svet ECB je 3. julija 2014 sklenil spremeniti pogostost svojih sej, na katerih razpravlja o denarni politiki, iz štiritedenskega cikla na šesttedenski cikel od 1. januarja 2015 in ustrezno podaljšati obdobja izpolnjevanja obveznih rezerv iz štirih na šest tednov.
(3)
V skladu z Uredbo (ES) št. 1745/2003 (ECB/2003/9) je obdobje izpolnjevanja obdobje, v katerem se ugotavlja izpolnjevanje obveznih rezerv in v katerem je treba imeti obvezne rezerve na računih rezerv.
(4)
Za institucije, za katere po Uredbi (EU) št. 1071/2013 Evropske centralne banke (ECB/2013/33) (4) veljajo zahteve za poročanje v polnem obsegu, sprememba dolžine obdobij izpolnjevanja ne vpliva na izračun zneska obveznih rezerv, ki mora biti izpolnjen v obdobju izpolnjevanja. Te institucije enako kot prej izračunajo osnovo za obvezne rezerve, ki velja za določeno obdobje izpolnjevanja, na osnovi podatkov po Uredbi (EU) št. 1071/2013 (ECB/2013/33) za mesec, ki je dva meseca pred tistim mesecem, v katerem se začne obdobje izpolnjevanja. Po drugi strani pa sprememba dolžine obdobij izpolnjevanja vpliva na izračun zneska zahtev obveznih rezerv za institucije, ki podatke po Uredbi (EU) št. 1071/2013 (ECB/2013/33) poročajo četrtletno, saj bo četrtletno obdobje sedaj zajemalo dve obdobji izpolnjevanja.
(5)
Zato bi bilo treba Uredbo (ES) št. 1745/2003 (ECB/2003/9) ustrezno spremeniti -
SPREJEL NASLEDNJO UREDBO:
Člen 1
Spremembe
Uredba (ES) št. 1745/2003 (ECB/2003/9) se spremeni, kot sledi:
1.
Člen 3(4) se nadomesti z naslednjim:
„4. Institucijam, katerim je bilo odobreno odstopanje v skladu s členom 9(1) Uredbe (EU) št. 1071/2013 Evropske centralne banke (ECB/2013/33) (5) (‚institucije,na repu‘), se osnova za obvezne rezerve izračuna za dve zaporedni obdobji izpolnjevanja, začenši z obdobjem izpolnjevanja, ki se začne v tretjem mesecu po koncu četrtletja, na osnovi podatkov ob koncu četrtletja, sporočenih v skladu s točko 4 Dela 1 Priloge III k Uredbi (EU) št. 1071/2013 (ECB/2013/33). Te institucije sporočijo svoje obvezne rezerve v skladu s členom 5.
2.
Člen 7(1) se nadomesti z naslednjim:
„1. Razen če se Svet ECB odloči za spremembo koledarja v skladu z odstavkom 2, se obdobje izpolnjevanja začne na dan poravnave prve naslednje operacije glavnega refinanciranja po seji Sveta ECB, na kateri je predvidena presoja usmeritve denarne politike. Izvršilni odbor ECB objavi koledar obdobij izpolnjevanja vsaj tri mesece pred začetkom vsakega koledarskega leta. Ta koledar se objavi v Uradnem listu Evropske unije ter na spletnih straneh ECB in sodelujočih NCB.“
3.
V členih 3(1), 3(3), 4(1), 5(5), 10(6), 11, 13a(1)(b) se sklic na Uredbo (ES) št. 2423/2001 (ECB/2001/13) nadomesti s sklicem na Uredbo (EU) št. 1071/2013 (ECB/2013/33).
4.
V členih 5(3) in 13(4) se sklic na člen 5 Uredbe (ES) št. 2423/2001 (ECB/2001/13) nadomesti s sklicem na člen 6 Uredbe (EU) št. 1071/2013 (ECB/2013/33).
5.
V členu 13(2) se sklic na Prilogo II k Uredbi (ES) št. 2423/2001 (ECB/2001/13) nadomesti s sklicem na Prilogo III k Uredbi (EU) št. 1071/2013 (ECB/2013/33).
Člen 2
Končna določba
Ta uredba začne veljati na dan po objavi v Uradnem listu Evropske unije.
V Frankfurtu na Majni, 10. decembra 2014

Labels: 2
4